B. Bugár, podpredseda: (2004-05-25):
I. Belohorská, poslankyňa: Vážený pán predsedajúci, vážené dámy poslankyne, páni poslanci, vážení pán minister. Ukončujeme podľa niekoho neplodné diskusie, podľa niekoho zase diskusiu, ktorá mala odznieť na verejnosti, ktorá mala odznieť vo výbore a sem sa nám mali predložiť viac-menej už dohodnuté veci. Ale napriek tomu aspoň kvitujeme to, že táto diskusia prebieha, aj keď si myslím vzhľadom na to, že ide o voličov, o všetkých nás, účasť na rokovaní o zdravotníckej reforme, ktorá je údajne najväčšia od transformácie celého štátu a od založenia štátu, je mizivá, nie je mu venovaná taká pozornosť, akou sa obháňame pri voľbách. Vzhľadom na to, že sú aj určité pochybnosti a vzhľadom aj na to, že v nedeľu neodznel náš hlas, tak začnem moje vystúpenie a predstavím náš volebný program, ako sme ho predstavovali našim voličom a na základe čoho vlastne sme získali najväčší počet hlasov. „HZDS obnoví komplexný systém starostlivosti o zdravotne postihnutých občanov, HZDS vytvorí podmienky pre dôstojný život starších občanov, HZDS pristúpi k zefektívneniu zdravotníctva so zámerom dlhodobo zabezpečiť všetkým občanom primeranú a dostupnú zdravotnú starostlivosť. V liekovej politike bude HZDS klásť dôraz na skvalitnenie kategorizácie s cieľom zabezpečiť občanom bezpečné a kvalitné lieky v plnom rozsahu vrátane zavedenia sociálnej dávky na doplácanie za lieky pre odkázaných občanov.“ Toto sme sľúbili našim voličom a je našou povinnosťou, aby sme slovo dodržali, aspoň v slušnej spoločnosti sa to tak robí, aspoň u politických strán, ktoré chcú obstáť aj pri budúcich voľbách sa to robí tiež a tobôž u hnutia, ktoré tento štát založilo, má ďaleko väčší možno väčší záväzok ako politické strany, ktoré vznikajú možno z iných dôvodov a len na jedno volebné obdobie. Ak hovoríme o systémoch a dnes tu boli názorne už mojím kolegom predstavované, spomeniem, čo učia lekárske fakulty aj v dnešnom období. Upozorňujem, že - a znovu sa odvolám, aj keď som zistila, že pán minister je mimoriadne citlivý na informáciu, ktorú prerokovala vláda a ktorá sa nám dostala do parlamentu -, tak študentov neučia našťastie na lekárskej fakulte tento typ, starať sa o pacienta s diferenciáciou veku, to bolo, skôr by som povedala, príslušné pre iné storočie, dnes sa hovorí o liberalistickom alebo privátnom type, kde je súkromné poistenie a teda sú aj súkromné nemocnice a súkromní lekári, charakteristika tohto systému je, že starostlivosť o zdravie je vecou predovšetkým jednotlivca a štát zasahuje minimálne. Zdravotnícke služby sú chápané ako druh tovaru, je tam teda princíp trhu, pacient je zákazník, lekár je podnikateľ a okrem toho existuje takzvaná sociálna sieť. To je, myslím, veľa odôvodnení aj z toho, čo sme počuli zo strany pána ministra, ale tento systém, taký čistý, funguje jedine v Spojených štátoch. Európa má iné modely a jeden z nich je Beveridgeov model, je to verejný, štátny typ národnej zdravotnej služby, ktorá hovorí o všeobecnej dostupnosti, o neexistencii priplácania, charakterizuje, že financovanie sa robí prostredníctvom zdanenia a štátneho rozpočtu, prípadne štátneho rozpočtuje, je riadený štátom, je vládou kontrolovaný, privátny sektor má priestor len v rezíduách, lekári sú odmeňovaní fixným platom prípadne podľa kapitácie a určité priplácanie užívateľom sa pripúšťa, ale to skôr hovorí o komforte, ktorý užívatelia majú. Takto funguje zdravotníctvo v Dánsku, Fínsku, v Grécku, v Írsku, v Taliansku, v Nórsku, v Portugalsku, vo Švédsku, v Španielsku a vo Veľkej Británii. Potom existuje Bismarckov model a to je pluralitný zmiešaný typ, ktorý hovorí o povinnom zdravotnom poistení, existujú však aj súkromní lekári a nemocnice a tento typ, nejdem vás s tým unavovať ďalej, funguje v Rakúsku, v Belgicku, vo Francúzsku, v Nemecku, v Holandsku, vo Švajčiarsku. Čiže môžeme si vybrať niektorý z týchto modelov, kam sa chceme priblížiť, ale rozhodne Európa v zdravotníctve nechápe poskytovanie zdravotníckej služby, ani nepripustí, aby zdravotnícku sieť, za ktorú ručí štát, pre svojich občanov a pre platcov dane, bol zneužívaný praktikami, ktoré fungujú možno na trhu so zeleninou alebo s inými komoditami. Postrehla som, že pán minister v jednej z otázok, keď sa naňho obrátili, že čo budú robiť s tými, ktorí budú neplatičmi, alebo čo bude s takým, ktorý nebude mať na zaplatenie nejakej služby, tak povedal, že bude dlžníkom tohto zariadenia. A keďže doobeda preukázal pán minister určitú legislatívnu neznalosť, tak aby som nerobila reklamu, ale jeden z denníkov včera uviedol hneď na prvej strane informáciu, akým spôsobom sa môže dostať váš majetok na dražbu, bola to reakcia práve na ten prípad, ktorý bol medializovaný minulý týždeň, keď žena prišlo o byt v hodnote 711 000, ktorý predali za 590 000, a šlo o dlh, ktorý mala na nájomnom. Tak novinári nám to tu vysvetľujú: „Výška dlžnej sumy, po prekročení ktorej prichádza ku dražbe, nie je zákonom taxatívne určená, zvyčajne to býva po prekročení 20 000, na dražbu nie je potrebné súdne rozhodnutie, pretože sa môže realizovať ako záložné právo v prospech ostatných vlastníkov domu“, alebo nemocnice, doložte si to, čo tam potrebujete. Tento postup nie je protizákonný, pretože to umožňuje zákon o dobrovoľných dražbách, ktorý začal platiť od začiatku minulého roku, a keďže predpokladám, celá privatizácia, či už poisťovní, ale aj zdravotníckych zariadení, nie je preto, že by šlo, že mladí ekonómovia sa rozhodli viesť charitu, tak upozorňujem, že toto sa môže stať aj s vašimi voličmi. Každý z nás sa môže ocitnúť aj na tom druhom brehu a neviem si predstaviť, akým spôsobom sa potom nemocnice budú uchádzať o tieto svoje peniaze. Takže, pán minister, dostanete odo mňa zase darček. Rozdelenie regulačných zásahov vám nedám, pretože to je štvrtý ročník medicíny, takže to dúfam, že máte za sebou. Možno by bolo dobré si to trošku osviežiť, ale odovzdám vám, neviem, či ste mali možnosť zúčastniť sa konferencie ministrov v Nórsku, ktorá bola 12. - 13. júna 2003, kde sa hovorilo o zdraví, osobnosti a o ľudských právach. A názov celého tohto stretnutia ministrov zdravotníctva Európskej únie a kandidátskych krajín hovoril o úlohe a zodpovednosti ministra zdravotníctva pri zmenách v spoločnosti a pri použití nových technológií na začiatku tretieho milénia. Tu sa jasne hovorí o tom, akým spôsobom sa má narábať s pacientom, aká odpoveď sa čaká, čo sa má garantovať pre staršiu generáciu, akým spôsobom sa má narábať aj s osobnosťou. S osobnosťou človeka, pacienta. Nikto nemá právo ponižovať jeho dôstojnosť len preto, že sa zmenil politický systém a že z dôchodku, ktorý dnes dostáva, jednoducho tieto služby si nemôže platiť. Pán minister, ešte poukážem na dve alebo tri diskrepancie vo vašich vyhláseniach. Tvrdíte, že súhlasíte s takzvanými „vejtink listami“, alebo, ak budeme, ako hovorí náš podpredseda, na Slovensku po slovensky, tak s čakacími listinami, s nejakými termínovníkmi. Ale súčasne na druhej strane hovoríte, že štát bude platiť prevenciu. Tak si ušetrite peniaze na prevenciu, lebo ak prevenciou zistím, že ide o včasný stupeň rakoviny maternicového hrdla, prvé štádium, tak vás upozorňujem, že pokiaľ by sa podľa čakacej listiny dostala na rad, tak by mohla byť v druhom až treťom štádiu. Pre prípad, že by ste zapochybovali o mojich slovách, konkrétne prípady som schopná ešte aj dnes vám v Ústave svätej Alžbety vyhľadať, aby ste videli, že aj takéto veci sa môžu stávať. A je nelogické, ak pripravujeme cestovný poriadok pre celý rezort, aby sa stávali prípady, že pacientka, ktorá príde na prevenciu prsníka, z hľadiska prevencie je odsnímkovaná hneď a pacientka, ktorá príde a povie, že má hrčku v prsníku, už povedzme pozoruje ju dva mesiace, bola objednaná na ultrazvuk o pol roka. To sú tie konkrétne čakacie zoznamy. Aby sme si potom rozumeli, keď ste aj doobeda upozornili, že až 90 až 92% podľa vás je urgentná medicína, tak neviem potom, aké percento je prevencia, neviem aké percento sú potom iné ochorenia chronického charakteru, takže tam sa mi zdala, že tá vaša matematika trochu, trošku pokrivkávala. Spomínali sa tu doobeda aj platy lekárov a aj zdravotných sestier. Mala som možnosť zúčastniť sa v piatok celoslovenského zasadania zdravotných sestier, Komory zdravotných sestier a pôrodných asistentiek a poviem vám, že máte šťastie, že máte jedného zo štátnych tajomníkov, ktorého, predpokladám asi, že používate práve na takéto, ľudovo by som povedala, preplieskavanie. Pošlete ho miesto seba, lebo skôr by som to očakávala od vás, aby ste čelili otázkam, aby ste čelili situáciám, ktoré sa tam vyskytli. A nie štátny tajomník, ktorý jednoducho musel rešpektovať to, čo hovorili sestry, a keď zase nechcel zradiť vás, tak radšej mlčal. Jednoducho, musíte vnímať zdravotné sestry, ktorých je na Slovensku 28 000, ako partnerky. Ak ich budem vnímať ako, ak ich vníma zahraničie - a upozorňujem, že každá zdravotná sestra, ktorá si chce nájsť v zahraničí zamestnanie, potrebuje dobrozdanie nie od ministerstva zdravotníctva, ale práve od tejto komory, ktorá garantuje jej odbornú spôsobilosť -, tak je smutné, že vy takúto inštitúciu a takúto organizáciu nerešpektujete a že ju nerešpektujete ani natoľko, že keď už nemáte pre nich peniaze, že im neviete aspoň za ich prácu poďakovať. Stále si spomínam, aká som bola šokovaná, keď som počula vaše vyhlásenie, že nech si škriekajú, že na každé jedno miesto máte na ukrajinskej hranici náhradu. Dovolím si upozorniť vás, že tá náhrada nie je rovnocenná. Slovenské zdravotné školy patria skutočne k najlepším a je to vidieť aj na tom, akým spôsobom sa tieto dievčatá umiestňujú v zahraničí. A, pán minister, ponúknuť 7 korún alebo 14 korún za vykonávanie lekárskej pohotovostnej služby považujem už ozaj za výkričník, do neba volajúci. Na to, na to sa, skutočne nedá nič povedať, pretože 7 korún dnes už nemôžete ponúknuť ani, by som povedala, za minútu tým dievčatám, ktoré šliapu tam na tej výpadovke ulice, nieto lekárskemu stavu. Pán minister, pevne verím, že teraz sa nepousmejete, ale ja vás ozaj žiadam, aby ste nabrali toľko sily a odvahy a povedali, že ďakujete za túto diskusiu, ktorá prebehla v parlamente, využijete letnú prestávku na to, aby rezort spracoval to, čo tu mal možnosť počuť počas prerokúvania týchto zákonov, a že v septembri už predložíte niečo, čo sa dá použiť. Toto sa ozaj v štáte, ktorý je od 1. mája členským štátom Európskej únie, použiť nedá. Celá Európa pripravuje úplne inú stratégiu a o tom, čo sa pripravuje pre Európu, ako sa chce predchádzať jednotlivým rizikám, si môžete pohovoriť na zasadaní výboru pre sociálne veci, zdravotníctvo a rodinu Rady Európy, ktorý na pozvanie nášho predsedu bude mať zasadanie v septembri v Bratislave, a ja vás uisťujem, že priestor tam dostanete. Ale tam budete mať poslancov zo 45 štátov Európy ako partnerov, tam ich nebudete mať ako ľudí, nad ktorými sa budete môcť pousmiať. Mnohí z nich boli, niektorí z nich budú ministrami zdravotníctva a určite sú to ľudia zo štátov, kde zdravotná starostlivosť je na ďaleko lepšej úrovni. Pán minister, mala som tu pripravený aj list, ktorý sa mi dostal z vášho rezortu, a práve tam vidíte, že kontrolná funkcia ministerstva nemôže byť zverená ľuďom, ktorí zneužívajú aj vaše meno, pretože na sťažnosť, ktorú som posunula na ministerstvo zdravotníctva od človeka, ktorý stratil manželku, ale pritom prípad nechcel medializovať, nemal záujem cez bulvár, cez tlač alebo televíziu o tomto prípade hovoriť, bol to človek, ktorý už je starší pán a chcel alebo žiadal, aby prípad bol prešetrený práve profesionálne. Žiaľ, odpoveď, ktorú som dostala, postavila do zlého svetla vás. V liste sa píše, že ja som vám osobne niečo odovzdala, čo nie je pravda. Každý občan potrebuje garanciu, garanciu, ktorú si, keď nič iné, tak zaplatil v daniach. Ďakujem pekne. (Potlesk.)